SHBA do të pranojnë mijëra refugjatë sirianë
SHBA thonë se do të pranojnë të paktën 10.000 refugjatë sirianë vitin e ardhshëm dhe do të rrisin ndihmën humanitare
Shtetet e Bashkuara kanë pranuar rreth 1,500 refugjatë sirianë që nga fillimi i luftës civile në Siri më shumë se katër vjet më parë. Dje, Shtetet e Bashkuara njoftuan planet për të pranuar të paktën 10.000 refugjatë të tjerë sirianë në vitin e ardhshëm. Shtëpia e Bardhë tha se Presidenti Barack Obama ka rënë dakord për të lejuar ardhjen e refugjatëve në vend duke filluar muajin e ardhshëm. Josh Earnest, Zëdhënës i Shtëpisë së Bardhë: Shtëpia e Bardhë ka qenë nën trysni për të bërë më shumë rreth trajtimit të krizës humanitare në Evropë. Të mërkurën, senatori republikan John McCain mbajti një fjalim emocional duke i bërë thirrje Shteteve të Bashkuara që të ndihmojnë më shumë refugjatët sirianë. Ai qëndroi pranë një fotografie të madhe të një djali 3-vjeçar sirian, trupi i të cilit u gjetë në bregdetin turk, pasi ishte mbytur së bashku me vëllanë dhe nënën, kur anija e tyre e vogël u përmbys gjatë udhëtimit drejt Greqisë. Senatori McCain tha se imazhi është rrëqethës për botën: Njoftimi i djeshëm i Shtëpisë së Bardhë erdhi ndërkohë që një numër rekord i imigrantëve vazhdojnë të shkojnë në Hungari përmes Ballkanit, duke detyruar Austrinë të pezullojë shërbimin ndërkufitar të trenave për shkak të "mbingarkimit të tyre". Hungaria është një pikë e madhe tranziti për refugjatët, të cilët shpresojnë të arrijnë Gjermani dhe vendet e tjera të Evropës Perëndimore.